РЕШЕНИЕ НА КОМИСИЯТА
от 30 юли 2008 година
относно проектонаредба на Чешката република, в която се предвиждат изисквания за хранителните добавки и за влагането на витамини в храните
(нотифицирано под номер C(2008) 3963)
(само текстът на чешки език е автентичен)
(текст от значение за ЕИП)
(2008/864/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (1), и по-специално член 11, параграф 2, буква б) и параграф 12 от него,
като има предвид, че:
(1)
В Регламент (ЕО) № 1925/2006 относно влагането на витамини, минерали и някои други вещества в храните, при липсата на общностни разпоредби, се предвижда нотифициране и оценка на новите национални разпоредби, касаещи inter alia забраната или ограничението върху употребата на определени други вещества при производството на определени храни.
(2)
В съответствие с процедурата, предвидена в член 12 във връзка с член 11, параграф 2, буква б) от Регламент (ЕО) № 1925/2006, на 30 ноември 2007 г. чешките власти нотифицираха Комисията за проектонаредба, в която се предвиждат изисквания за хранителните добавки и влагането на витамини в храните, и по-специално член 2, параграф 3 и член 4 от нея, както и приложения 4 и 5 към нея.
(3)
В съответствие с член 2, параграф 3 от проектонаредбата в приложение 4 към нея се предвижда списък от други вещества по смисъла на член 2, параграф 2 от Регламент (ЕО) № 1925/2006, както и съответните условия, при които тези вещества могат да бъдат използвани при производството на хранителни добавки.
(4)
В съответствие с член 2, параграф 3 и член 4 от проектонаредбата в приложение 5 към нея се предвижда списък с растения и други вещества, които са забранени в производството на хранителни добавки и на храни като цяло.
(5)
В съответствие с разпоредбите на член 12, параграф 2 от Регламент (ЕО) № 1925/2006 Комисията проведе консултации с останалите държави-членки чрез Постоянния комитет по хранителната верига и здравето на животните.
(6)
В настоящия вид на проектонаредбата не се посочва защо веществата, съдържащи се в приложение 4, трябва да са съобразени с минималните стойности, посочени там на основание закрила на общественото здраве.
(7)
При липсата на хармонизирано общностно законодателство държавите-членки си запазват компетенциите за регулация на производството и предлагането на пазара на стоки на тяхна територия, без да се засягат членове 28 и 30 от Договора за създаване на Европейската общност.
(8)
По-специално, в член 2, параграф 3 от проектонаредбата във връзка с приложение 4 към нея, изглежда се предполага, че различните от изброените там вещества не са разрешени за употреба при производството на хранителни добавки.
(9)
Дори да е видно, че приложение 4 е обосновано с мотива за закрилата на общественото здраве, в проектонаредбата не се споменава как ще бъде уреден въпросът с продуктите, които се произвеждат и/или се предлагат законно на пазара в другите държави-членки, където не са спазени изискванията, предвидени в член 2, параграф 3 и член 4 от нея.
(10)
В проектонаредбата не се съдържат разпоредби, които гарантират свободното движение на хранителни добавки, произвеждани и/или предлагани законно на пазара в другите държави-членки, които съдържат вещества, включени в приложение 4 към нея, но не и в съответствие с предвидените там условия, или вещества, различни от включените в приложение 4 към нея, под формата на клауза за взаимно признаване или под формата на процедура за одобрение, която дава възможност на стопанските субекти да включат такива вещества в националния списък на позволени вещества.
(11)
Съгласно член 2, параграф 3 и член 4 от нотифицираната наредба във връзка с приложение 5 към нея, хранителните добавки и храните по принцип не може да съдържат наркотични или психотропни вещества, или прекурсори от категория I, или което и да е друго вещество, което е с доказано токсично, генотоксично, тератогенно, наркотично или друго неблагоприятно въздействие върху човешкото тяло, или някое от веществата, съдържащо се в приложение 5 към нея. Забраната на някои други вещества за производство на хранителни добавки и на храни по принцип може да бъде обоснована с мотива за закрила на здравето и живота на хората по смисъла на член 30 от Договора за създаване на Европейската общност.
(12)
Тъй като последният член представлява изключение, което трябва да се тълкува строго, от правилото за свободно движение на стоки в рамките на Общността, от националните власти зависи дали да се позоват на него, за да докажат при всеки конкретен случай, предвид националните разпоредби за храните и предвид резултатите от международните научни изследвания, че прилагането на техните правила е необходимо, за да се гарантира ефективна защита на интересите, упоменати в тази разпоредба, и, по специално, че пускането на пазара на въпросните продукти представлява реален риск за общественото здраве.
(13)
Чешките власти не са предоставили доказателство, което би оправдало съставянето на списък, съдържащ вещества, забранени при производството на хранителни добавки и храни по принцип.
(14)
Дори да бе предоставено такова доказателство, в проектонаредбата няма разпоредба, гарантираща свободното движение на хранителни съставки и храни по принцип, които законно се произвеждат и предлагат на пазара в други държави-членки, в които се съдържат непозволени според проектонаредбата вещества.
(15)
Следователно проектонаредбата не осигурява адекватни гаранции, че са спазени произтичащите от членове 28 и 30 от Договора за създаване на Европейската общност права на стопанските субекти.
(16)
С оглед на тези наблюдения Комисията даде отрицателно становище съгласно член 12, параграф 3 от Регламент (ЕО) № 1925/2006.
(17)
От чешките власти съответно следва да се изиска да не приемат въпросната проектонаредба и да я изменят в съответствие с членове 28 и 30 от Договора за създаване на Европейската общност, като вземат предвид наблюденията на Комисията и нейното отрицателно становище.
(18)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. От Чешката република се изисква да се въздържи от приемане на проектонаредбата, в която се предвиждат изисквания за хранителните добавки и за влагането на витамини в храните освен ако тя не бъде преработена в съответствие с параграф 2.
2. От Чешката република се изисква да измени проектонаредбата, предвидена за издаване, за да бъде включен текст относно продуктите, които не отговарят на изискванията на нотифицирания проект, но които законно се произвеждат и/или предлагат на пазара в други държави-членки на ЕС, Турция или държавите от ЕИП.
Член 2
Адресат на настоящото решение е Чешката република.
Съставено в Брюксел на 30 юли 2008 година.